**ODLOMEK**

**Scena**

*Del mesta Goge, kjer so svoječasno morala stati mestna vrata in vodi cesta na plano. Stare in obrabljene hiše, povsem pošev nagnjene nad cesto. Zelo malo ljudi še mora biti po hišah, iz večine so že opustili življenje. V kaki sobi gotovo visi obešenec, že ves zaprašen in orumenel, predmeti so ga tekom časa docela sprejeli medse.* *Obsežno, mrtvo poslopje, kakor zapuščena graščina, naproti dve, tri hiše, polne sob in usodnosti. Stanovalci teh sob ne hodijo mnogo na prosto, odhajajo samo še po neizbežnih poslih, potem pa se zopet hlastno zaklepajo med svoje stene. Kakor prilepljeni so med ogledali, stenskimi slikami, omarami.* *V nekaterih sobah ni prednjih sten in je tako pogled vanje občinstvu popolnoma svoboden.* *V oglu prvega nadstropja zapuščenega poslopja Hana, hčerka imovitega trgovca Vajde, ki se je baš vrnila iz tujine in povzročila s svojim prihodom v mestu nemir. V podstrešni sobi nasprotne hiše pisar Klikot, ki vidi iz svojega okna naravnost v Hanino sobo. (Seveda je zaljubljen vanjo in igra na oknu flavto.) V stavbi poleg te prebivalci stlačeni v izbe druga vrh drugo; v pritličju Gapit, nad njim neka starka, in v drugem, najvišje, grbavec Teobald. Julio Gapit, oficial, ki stanuje v pritlični izbi, nalikujoči kleti, je duševno bolan in sedi za mizo v družbi kavčukaste lutke. Starka v nadstropju više ždi popolnoma negibna v naslanjaču in je po vsem videzu že umrla. Najbrže noče, da bi vedeli, da je že umrla in se je pritajila, kakor da spi. Grbavec Teobald venomer čita in deklamira drame, njegov sen je gledališki igralec — najbrže, ker ima pokvarjen hrbet. Hiša, kjer stanuje v podstrešnici zaljubljeni pisar, ima v prvem nadstropju tudi balkon, na katerem mnogo presedita dve starki, sestri Tarbula in Afra. Na tem balkonu bi utegnil sedeti mestni čuvaj, ki bi imel paziti na došle in odhajajoče; tu starki zelo dobro lahko skrbita za red v mestu in čuvata, da kdo ne pobegne.*

*Vse prizorišče dojmi groteskno in neistinito, kakor hišice in* figurine v sejmski streljarni.

**PRVO DEJANJE**

*Večer, po ozračju se nosi drobna, trzajoča pesem flavte. Sobe, ki jih baše mrak, beline rok, obrazov.*

*V kletni izbi stanovalca ni doma, za mizo sedi le lutka. Se ne ve, da ni živo bitje, njena negibnost povzroča tesnobo. Dvignjeno krilo, fino čipkasto perilo — nekdo jo je moral zapustiti v ljubimkanju. Mirna žena v nadstropju više vgreznjena v fotelj ter istotako negibna; obe, lutka in ona, vzbujata grozavost. Grbavec, ki je sklonjen nad knjigo, Tarbula in Afra, sedeči na balkonu v večeru, zaposleni z rožnim delom; flavto igra Klikot, kot prelomljen sloni ob svojem oknu s pokorno nagnjeno glavo.*

*V bogati hiši čez cesto vse izumrlo.*

*Tarbula*: Kako dolgo je bila prav za prav z doma? Šest — osem let — — Ali ni šla nekako takrat —?

*Afra*: Da, prav takrat, ko je Juhčeva umorila svoje novorojeno.

*Tarbula*: In zakaj le je ni bilo nikdar domov?

*Afra*: Še na pogrebu rajne, samo stran, stran — naravnost s pokopališčaa se je odpeljala.

*Izza ogla Vajdove hiše Juta, služkinja, vsa zaposlena hiteča iz mesta.*

*Obe sestri*: Juta, Juta!

*Juta* *(postane, se ozre na balkon).*

*Tarbula*: Ali so res povabili tudi barona?

*Afra* *(v njene besede)*: Pride res tudi on?

*Juta*: Skoro bodo jeli že dohajati, pa še sedaj ni poslal!

*Sestri*: Kdo, kaj?

*Juta*: I, Jontez, rože!

*Tarbula*: Lej jo, noršo, mar hočeš vele na mizo?

*Afra*: Da so ga res? Vidiš, vidiš.

*Tarbula*: Pa bo tudi prišel? Bo prišel?

*Juta*: Seveda! Zakaj pa ne? Se je že najavil. Bog samo daj, da bi že bilo vse v kraju! *(Steče dalje.)*

*Sestri*: Juta, Juta!

*Juta*: Ne utegnem. Ne utegnem. *(Izgine.)*

*Tarbula* *(k sestri)*: Pa je ne mislijo menda kar ž njim!

*Afra*: Meni se on za meščanske štacunar je!

*Tarbula*: Strašno se jim mudi!

*Afra*: Menda za nocojšnjo slavnost niso izpustili prav nikogar, ki prihaja v poštev za ženitev.

*Tarbula*: Veš kaj, skoro neverjetno se mi zdi, da bi bila res že poročena in ločena, si vendar ne bi upali prirejati takega hrupa in jo takoj na novo možiti!

*Afra*: Kdo ve, kdo ve! Morda baš zato! Morava izvedeti kaj od Jute.

*Tarbula*: Če le kaj ve deklina. Veš, da skušajo na moč prikriti.

*Od trga sem v ozadju šepavec, že iz daleč oprezujoč proti balkonu. Ko z nevoljo ugotovi, da se nahajata starki na balkonu, se skuša neopazen poguliti mimo.*

*Tarbula* *(ga takoj opazi in popade)*: O, Klef, gospod Klef, kam pa, kam?

*Klef* *(se onejevoljen zdrzne, potem pa takoj potvori, ko da bi bil ves vzhičen od njune pojave)*: O, o, gospe! Klanjam se, gospe, klanjam se! Baron, baron — in celo stari Sort iz Prisanka! Vsake svete zleze iz svoje luknje, te imenitnosti pa tudi on ni smel izmuditi. Nikdar ni bilo Vajdi do družbe, po smrti rajne še v trgovino ni rad pogledal, sedaj pa naenkrat vsa vrata na stežaj! Nehote si mora človek kaj misliti, ko se jim tako mudi!

*Tarbula* *(ženi se kar nočeta vneti)*: Kam ste pa namenjeni, Klef, kam?

*Klef* *(s sladkokislim obrazom presliši)*: In tujec, tujec! Sta že kaj slišali o njem?

*Afra* *(se le ne more premagati)*: Tujec? Kak tujec?

*Klef* *(srečen, da je prijela)*: Ne vesta? O, tujec, povsem pravi tujec s prtljago pred »Jelenom«. Celo govori ne po naše!

*Tarbula*: Pa se ne ve o njem ničesar?

*Klef* *(sila odvažno)*: Popolnoma ničesar ne ve nihče. Ugibljejo seveda različno. Nekateri menijo, da je letoviščar, drugi pa se zavzemajo za to, da je Vajdov gost, ki prihaja na današnje slavje. Po mojem ni ne eno ne drugo: kot letoviščar ima premalo prtljage — en sam kovčeg pa dežnik! — kot Vajdov gostnse pa vendar ne bo nastanjal po gostilnah!

*Tarbula*: Letoviščar? Smešno! To je gotovo zopet potuhtal Bas, da bi obrnil pozornost na svojo svetsko vseznalost!

*Afra*: Kdo bi le bil?

*Klef*: Stavim, da se bo izkazalo kot zadnjič: potnik s kakimi šivalnimi stroji! Zadnjič je tudi bilo vse na nogah, pa je bil le potnik za povečavanje fotografij. Haha!

*Juta se vrača.*

*Tarbula*: Juta, Juta — *(nekoliko pookleva zaradi navzočnosti Klefove, pa se le ne more vzdržati)* — povej no, moraš povedati — ali je res že poročena in ločena?

*Juta*: Po — poročena? Naša gospodična? Ho-ho-ho-ho — Hi-hi-hi-hi — — To ji moram povedati, to moram povedati. *(Hiti dalje in izgine za Vajdovim oglom.)*

*Tarbula*: Sila otročja je še! *(Zapazi Klefa, kako je hotel izrabiti priliko in se poguliti mimo.)* Hola ho, Klef, ne tako žurno! Odkdaj pa imate toliko časa za šetnje? Doma so se ponečedili otroci in žena si bo ob pralniku okrnila prste!

*Klef* *(se ne upa dalje, proseče)*: Tako neznosno soparno je, človeka kar duši med zidovi.

*Tarbula*: No, no, ni take sile, imeli smo že hujše dni!

*Klef*: He — he — človek pač takole rad stopi malo na prosto — človek pač — — *(Stopi dalje.)*

*Tarbula* *(vidi, da ga z okoliščinami ne bo ugnala)*: Pred vami je že šel nekdo iz mesta, neka gotova oseba. Ali vam je znano, da je prišlo tej osebi na praznik v cerkvi slabo? Bruhala je, venomer bruha. Milostni Bog, še ne štirinajstletna pa tako bruha! *(Strogo, s poudarkom.)* Da, da, gospod Klef, še ne štirinajstletna! V župnišču se natanko zve za dan njenega rojstva, če se mimogrede vstopi in vpraša.

*Šepavca oblije znoj, široko raztrga usta in se s hrbtom umika nazaj; začne biti po sebi velike križe, potem pa se skokoma požene s svojo šepasto nogo v beg nazaj proti mestu, kot bi ga gonil vrag.*

*Starki se za njim zanosno režita, ker tako točno urejujeta obrat v mestu.*

*Tarbula*: Čelešnik stari, bo zapeljeval po hostah otroke!

*Afra*: Si jo videla prej, kako je šla potuljeno ven?

*Tarbula*: Treba mu je, polomi, ko ima vse doma!

*Afra*: To bo direndaj, ko se zve v mestu!

*Tarbula*: Oh, saj se že tako dolgo ni nič zgodilo!

*Afra*: Nalašč še nekoliko pomolčiva, kako sva ju videvali sleherni večer, lepo drugega za drugim iz mesta. Naj ugibljejo še par dni meščani, zakaj punica bruha! Morebiti otroče še samo ne ve!

*Tarbula*: Mogoče, zelo mogoče!

*Na ulici se pojavi pred nekaj dnevi umrli naddavkar. Salonska suknja, bele nogavice, razoglav — prav kakor je utegnil ležati na mrtvaškem odru. Čudno neurejenega vedenja je. Čeravno mrtev, hoče menda zaradi dolgoletne navade na svoj vsakdanji izprehod.*

*Sestri se ob njegovi pojavi spogledala, vendar sta ga tako vajeni ob tej uri doli na cesti, da niti nista kdo ve kaj iznenadeni.*

**Razpravljalni esej**

**Slavko Grum: Dogodek v mestu Gogi**

**»Nihče ne spi, vse preži in čaka.«**

Navodila:

Na kratko predstavite literarno delo. Opišite mesto Goga, njene prebivalce in njihov odnos do sveta. Analizirajte razmerje med Hano in Prelihom. Ali lahko Hano označimo kot glavno literarno osebo? Razložite. Kaj je vzrok za njeno vrnitev in kaj želi z njo doseči? Ali je dogodek v mestu sploh možen? Mesto Goga je izmišljeno, utemeljite ali lahko povežemo smernice med Gogo in današnjim svetom.

Pazite na zgradbo besedila (členitev na odstavke), na pravopisno in slovnično pravilnost ter na slogovno ustreznost. Esej naj obsega najmanj 500–600 besed.

**Razlagalni esej**

**Slavko Grum: Dogodek v mestu Gogi (odlomek)**

Slavko Grum: Dogodek v mestu Gogi. Ljubljana: DZS, 1993. 33–38.

Navodila:

Na podlagi prebranega odlomka opišite, v kakšnem svetu živijo Gogovci. Označite Afro in Tarbulo ter zapišite, o čem se pogovarjata. Kakšna je vloga dialoga v drami? Opišite simultano odrsko prizorišče, razložite, zakaj se je avtor odločil za takšen prikaz in kako to vpliva na dojemanje drame. V odlomku poiščite nekaj grotesknih elementov in razložite kakšna je njihova vloga. Kako si razlagate konec Grumove drame? Ali so Gogovci drugačni kot na začetku drame? Razložite!

Pazite na zgradbo besedila (členitev na odstavke), na pravopisno in slovnično pravilnost ter na slogovno ustreznost. Esej naj obsega najmanj 500–600 besed..

**Kriterij RAZPRAVLJALNI ESEJ**

Predstavitev literarnega dela \_\_\_\_\_\_/ 2 T

Opis Goge \_\_\_\_\_\_/ 2 T

Opis prebivalcev \_\_\_\_\_\_/ 2 T

Opis odnosa \_\_\_\_\_\_/ 2 T

Razmerje med Hano in Prelihom \_\_\_\_\_\_/ 3 T

Hana kot glavna literarna oseba \_\_\_\_\_\_/ 3 T

Vrnitev \_\_\_\_\_\_/ 3 T

Možnost dogodka \_\_\_\_\_\_/ 2 T

Povezava Goge \_\_\_\_\_\_/ 3 T

Ustrezna členitev \_\_\_\_\_\_ /2 T

Slovnična pravilnost \_\_\_\_\_\_ /2 T

Pravopisna pravilnost \_\_\_\_\_\_ /2 T

Slogovna ustreznost \_\_\_\_\_\_ /2 T

\_\_\_\_\_\_/ 30 T

Od 15 do 18 točk: zadostno (2)

Od 19 do 22 točk: dobro (3)

Od 23 do 26 točk: prav dobro (4)

Od 27 do 30 točk: odlično (5)

**Kriterij RAZLAGALNI ESEJ**

Opis sveta \_\_\_\_\_\_/ 4 T

Oznaka Afre in Tarbule \_\_\_\_\_\_/ 2 T

Pogovor med njima \_\_\_\_\_\_/ 2 T

Vloga dialoga \_\_\_\_\_\_/ 2 T

Simultano odrsko prizorišče \_\_\_\_\_\_/ 3 T

Groteskni elementi in njihova vloga \_\_\_\_\_\_/ 4 T

Konec drame \_\_\_\_\_\_/ 3 T

Gogovci na začetku in koncu \_\_\_\_\_\_/ 2 T

Ustrezna členitev \_\_\_\_\_\_ /2 T

Slovnična pravilnost \_\_\_\_\_\_ /2 T

Pravopisna pravilnost \_\_\_\_\_\_ /2 T

Slogovna ustreznost \_\_\_\_\_\_ /2 T

\_\_\_\_\_\_/ 30 T

Od 15 do 18 točk: zadostno (2)

Od 19 do 22 točk: dobro (3)

Od 23 do 26 točk: prav dobro (4)

Od 27 do 30 točk: odlično (5)